
Csavar meghúzási nyomaték meghatározása

Kulcsszavak: csavarkötés, hajtómű, VDI 2230, Schrauber 3.0
A dolgozatom témája egy automata sebességváltóban lévő csavarkötés külső és belső terheléseinek meghatározása. A csavarkötésben ébredő erők meghatározásához első sorban elvégeztem a hajtómű releváns részeinek statikai vizsgálatát, mely során komponensekre bontottam az egyes elemeket és meghatároztam az egyes komponensek erőviszonyait. Ennek eredményeképpen megkaptam a vizsgált csavarokra ható külső erők jellegét és értékét.
Ezeknek az erőknek a tudatában, a csavarkötésben ébredő belső erők meghatározásával folytattam tovább, melyhez a VDI 2230-as szabványt használtam fel és a ZF Hungária Kft. által biztosított SchrauBer 3.0 programot. Egyes elemek értékét manuális módon is kiszámítottam, annak érdekében, hogy össze tudjam hasonlítani az automatikusan kapott értékekkel. Ezt követően a program számításához szükséges paramétereket határoztam meg, melyek értékeit szabványokból és a cég által biztosított adatokból vettem át. A számítás eredményeképp megkaptam a belső erők értékét különböző üzemállapotokban, a meghúzási nyomatékot és az egyes biztonsági tényezőket. A biztonsági tényezők megmutatták számomra, hogy mekkora tartalékkal rendelkezik a csavarkötés, azaz mekkora terhelést képes még pluszban elviselni károsodás nélkül.
Összességében a számítások eredményeképpen megkaptam a fellépő erőhatásokat, melyek függvényében megtudtam határozni a szerelésnél alkalmazandó paramétereket és az egyes elemekben ébredő feszültségeket, melyek a megengedett értékeken belül voltak.



